**Teemu Aatu Juhani Väyrynen** (s. 28. huhtikuuta 1997 Joensuu) on suomalainen jääkiekkoilija, joka pelaa Ruotsin toiseksi korkeimmalla sarjatasolla HockeyAllsvenskan-joukkue Kalmar HC:ssä. Hän on pelipaikaltaan vasen laitahyökkääjä.

Ura
---

### Seuraura

Väyrynen on Jokipoikien kasvatti. Hän siirtyi B-juniori-ikäisenä Espoo Bluesiin kaudeksi 2013–2014. Kaudella 2014–2015 Väyrynen voitti seurassa A-nuorten SM-pronssia. Hän edusti Bluesin A-nuoria kauden aikana myös Junior Club World Cupissa.

Joulukuussa 2015 Blues lainasi Väyrysen kuukauden mittaisella sopimuksella kasvattajaseuransa Jokipoikien miesten joukkueeseen, Mestikseen. Hän pelasi siellä kolme ottelua. Väyrynen debytoi kaudella 2015–2016 myös Bluesin SM-liigajoukkueessa. Hän teki liigadebyyttinsä 22. tammikuuta 2016 vieraissa Helsingin IFK:ta vastaan. Väyrynen merkittiin joukkueensa nelosketjun vasempaan laitaan Janne Puhakan ja Timi Lahtisen viereen. Hän sai ottelussa jääaikaa 9.35 minuuttia. Väyrynen vakiinnutti loppukaudella paikkansa Bluesin liigajoukkueessa, jossa hän pelasi kaikkiaan 20 runkosarjaottelua ilman tehopisteitä. SM-liigakauden jälkeen Väyrynen palasi Bluesin A-nuorten vahvuuteen ja voitti kauden päätteeksi SM-hopeaa.

Kaudeksi 2016–2017 Väyrynen siirtyi kolmivuotisella sopimuksella Turun Palloseuraan. Hän teki liigauransa avausmaalin 21. lokakuuta 2016 vieraissa Rauman Lukkoa vastaan. Kaikkiaan Väyrysen varsinainen tulokaskausi SM-liigassa toi 33 runkosarjaottelussa tehot 1+2=3, kuudessa playoff-ottelussa yhden maalin sekä yhdessä Mestarien liigan ottelussa yhden maalin. Hän pelasi osan kaudestaan TPS:n A-nuorissa. Kaudella 2017–2018 Väyrynen teki SM-liigan runkosarjassa 15 maalia ja 17 tehopistettä. Toisessa puolivälieräottelussa, 22. maaliskuuta 2018 vieraissa Saimaan Palloa vastaan hän teki TPS:lle 5–6-voittomaalin vain 47 sekuntia ennen varsinaisen peliajan päättymistä. Pertti Ahokas valitsi Väyrysen ottelun Alumnien tähtien ykköstähdeksi. TPS meni ottelusarjassa 2–0-johtoon ja eteni välieriin lopulta voitoin 4–2. Marraskuussa 2017 Väyrynen teki TPS:n kanssa kaksivuotisen jatkosopimuksen.

Kauden 2020–2021 kynnyksellä, syyskuussa 2020 Väyrynen palasi ottelukohtaisella sopimuksella pelaamaan Mestistä kasvattajaseuraansa Joensuun Kiekko-Poikiin (ent. Jokipojat). Lokakuussa hän siirtyi SM-liigajoukkue Helsingin IFK:n riveihin ottelukohtaisella sopimuksella, kun joukkue tarvitsi vahvistusta alivoimapelaamiseen. Väyrynen pelasi siellä kymmenen ottelua, kunnes joulukuussa hänen ottelukohtainen sopimuksensa vahvistettiin päättyneeksi. Muutamaa viikkoa myöhemmin Väyrynen siirtyi loppukauden kattavalla sopimuksella Tampereen Ilveksen SM-liigajoukkueeseen.

Väyrynen siirtyi kaudeksi 2021–2022 1+1-vuotisella sopimuksella Vaasan Sportiin. Tammikuussa 2022 seura käytti hänen sopimuksessaan olleen option ja teki Väyrysen kanssa vuoden mittaisen jatkosopimuksen. Kaudella 2022–2023 Väyrynen teki SM-liigan yhden kauden piste-ennätyksensä tehoilla 6+14=20. Hän oli sarjataulukossa viimeiseksi sijoittuneen Sportin tehokkain kauden loppuun asti pelannut pelaaja, sillä joukkueen neljä parasta pistemiestä siirtyivät loppukaudella muualle. Väyrynen oli myös Sportin ainoa kauden kaikki 60 runkosarjaottelua pelannut pelaaja.

Kaudeksi 2023–2024 Väyrynen siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskanin nousijajoukkue Kalmar HC:hen.

### Maajoukkueura

Väyrynen pelasi alle 20-vuotiaiden MM-kilpailuissa vuonna 2017. Hänet nimettiin myös alle 18-vuotiaiden vuoden 2015 alustavaan MM-joukkueeseen, mutta Väyrysen kisapassia ei lopulta kuitenkaan leimattu, kun viimeinen pelipaikka varattiin kesken turnauksen Suomen joukkueeseen saapuneelle Sebastian Aholle. Yhteensä Väyrynen on pelannut 23 nuorten ja 27 poikien maaottelua.

Muuta
-----

Väyrysen isoveli Joonas on pelannut jääkiekkoa puolustajana alemmissa sarjoissa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | Blues | A-SM | 5 | 0 | 1 | 1 | 0 | – | – | – | – | – |
| 2014–2015 | Blues | A-SM | 45 | 7 | 14 | 21 | 22 | 9 | 1 | 1 | 2 | 27 |
| 2015–2016 | Blues | A-SM | 36 | 14 | 15 | 29 | 30 | 9 | 2 | 3 | 5 | 2 |
|  | Blues | SM-liiga | 20 | 0 | 0 | 0 | 0 | – | – | – | – | – |
|  | Jokipojat | Mestis | 3 | 0 | 0 | 0 | 4 | – | – | – | – | – |
| 2016–2017 | TPS | A-SM | 11 | 3 | 12 | 15 | 8 | – | – | – | – | – | JMM | 6 | 0 | 1 | 1 | 2 |
|  | TPS | SM-liiga | 33 | 1 | 2 | 3 | 6 | 6 | 1 | 0 | 1 | 2 |
| 2017–2018 | TPS | SM-liiga | 59 | 15 | 2 | 17 | 26 | 11 | 1 | 1 | 2 | 2 |
| 2018–2019 | TPS | SM-liiga | 58 | 6 | 8 | 14 | 26 | 2 | 0 | 0 | 0 | 0 |
| 2019–2020 | TPS | SM-liiga | 50 | 10 | 3 | 13 | 8 | – | – | – | – | – |
| 2020–2021 | JoKP | Mestis | 4 | 2 | 6 | 8 | 2 | – | – | – | – | – |
|  | HIFK | SM-liiga | 10 | 1 | 1 | 2 | 6 | – | – | – | – | – |
|  | Ilves | SM-liiga | 30 | 3 | 6 | 9 | 31 | 1 | 0 | 0 | 0 | 2 |
| 2021–2022 | Sport | SM-liiga | 51 | 3 | 10 | 13 | 14 | – | – | – | – | – |
| 2022–2023 | Sport | SM-liiga | 60 | 6 | 14 | 20 | 18 | – | – | – | – | – |
| 8 kautta | yhteensä | SM-liiga | 371 | 45 | 46 | 91 | 135 | 20 | 2 | 1 | 3 | 6 |
| 2 kautta | yhteensä | Mestis | 7 | 2 | 6 | 8 | 4 | – | – | – | – | – |

Lähteet
-------

* Teemu Väyrynen The Internet Hockey Databasessa (englanniksi)
* Teemu Väyrynen Eurohockey-sivustolla (englanniksi)
* Teemu Väyrynen *Elite Prospects*. Everysport Media Group AB.  (englanniksi)

### Viitteet

1. ↑  Levännyt TPS astelee tupsukorvien kotiluolaan *hc.tps.fi*.  20.10.2017. HC TPS Turku Oy. Viitattu 22.4.2018. [vanhentunut linkki]
2. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
3. 1 2 3 4 5 6  Teemu Väyrynen *Elite Prospects*. Everysport Media Group AB.  (englanniksi)
4. ↑  Jokipojat lainaa oman kasvattinsa Espoosta *Jatkoaika.com*.  15.12.2015. Jatkoaika r.y. Viitattu 21.10.2016.
5. ↑  Kokoonpanot *liiga.fi*.  22.1.2016. Jääkiekon SM-liiga Oy. Viitattu 23.9.2020.
6. ↑  Ottelutilastot *liiga.fi*.  22.1.2016. Jääkiekon SM-liiga Oy. Viitattu 22.1.2016.
7. ↑  TPS:lle iso rypäs sopimuksia - Heikkinen vahvistamaan takalinjoja *Jatkoaika.com*.  18.5.2016. Jatkoaika r.y. Viitattu 18.5.2016.
8. ↑  Otteluseuranta *liiga.fi*.  21.10.2016. Jääkiekon SM-liiga Oy. Viitattu 21.10.2016.
9. ↑  Otteluseuranta *liiga.fi*.  22.3.2018. Jääkiekon SM-liiga Oy. Viitattu 22.4.2018.
10. ↑  Kurulle vakituinen pesti TPS:ään - myös neljä jatkosopimusta sorvattu *Jatkoaika.com*.  23.11.2017. Jatkoaika r.y. Viitattu 23.11.2017.
11. ↑  Kiekko-Poikien hyökkäykseen vahvistusta Liigasta − nuorten maajoukkueissakin esiintynyt Väyrynen palaa Joensuuhun *Jatkoaika.com*.  23.9.2020. Jatkoaika r.y. Viitattu 23.9.2020.
12. ↑  Tiedote: Teemu Väyrynen siirtyy HIFK:hon – "Tarvitsemme pelaajan, joka pystyy auttamaan meitä alivoimalla" *hifk.fi*.  8.10.2020. Oy HIFK-Hockey Ab. Viitattu 8.10.2020.
13. ↑  TIEDOTE: Hyökkääjä Teemu Väyrynen ei jatka HIFK:ssa *hifk.fi*.  2.12.2020. Oy HIFK-Hockey Ab. Viitattu 2.12.2020.
14. ↑  Seppä, Lassi: Ilves solmi kolme pelaajasopimusta − Matias Myttynen palaa kasvattajaseuraansa *Jatkoaika.com*.  22.12.2020. Jatkoaika r.y. Viitattu 22.12.2020.
15. ↑  Seppä, Lassi: Teemu Väyrysen ura jatkuu Sportin riveissä *Jatkoaika.com*.  28.4.2021. Jatkoaika r.y. Viitattu 15.5.2021.
16. ↑  Määttä, Arto: Vaasan Sport teki jatkosopimukset kolmelle pelaajalle *Jatkoaika.com*.  12.1.2022. Jatkoaika r.y. Viitattu 12.1.2022.
17. ↑  Elite Prospects - Sport *eliteprospects.com*. Everysport Media Group AB. Viitattu 22.3.2023. (englanniksi)
18. ↑  Väyrynen till Kalmar! *instagram.com*.  28.7.2023. Kalmar Hockey Club. Viitattu 29.7.2023. (englanniksi)
19. ↑  U18: Pikkuleijonien kokoonpano julki - vain pieniä muutoksia leirin jälkeen *Jatkoaika.com*.  16.4.2015. Jatkoaika r.y. Viitattu 22.1.2016.
20. ↑  Joonas Väyrynen *Elite Prospects*. Everysport Media Group AB.  (englanniksi)